Hof is gereed vir Peter Moyo | Netwerk24
Deur William Horne 18 Julie 2019 09:02
Die hooggeregshof in Johannesburg, waar Peter Moyo teen Old Mutual te staan kom. Foto: William Horne
Die saak, wat aanvanklik vir Dinsdag 16 Julie geskeduleer was, is uitgestel ná die eerste verskyning.
Die regter het opgemerk dat hy die hele dag vir die saak wou beskikbaar hê, wat nie Dinsdag moontlik was nie.
Moyo hoop om in sy dringende aansoek sy afdanking as onwettig en ongrondwetlik te laat verklaar en ook 'n interdik teen Old Mutual te verseker wat die finansiële reus sal keer om iemand in sy plek aan te stel.
Old Mutual, en sy 16 respondente in die saak, staan dié aansoek teen en meen dat Moyo geen wesenlike gronde het vir sy klagte nie.
Moyo word deur Eric Mabuza verteenwoordig. Mabuza het ook voorheen vir Tom Moyane, omstrede voormalige kommissaris van die Suid-Afrikaanse Inkomstediens verteenwoordig.